Sfântul Luca – Apostol, istoric și evanghelist – vol I
Întâi de toate, este vorba despre un text din a doua Epistolă adresată de Sfântul Pavel lui Timotei, ucenicul său iubit, capitolul 3, versetul 16, text pe care mulți îl știți pe dinafară, și anume: „Toată Scriptura este insuflată de Dumnezeu şi de folos spre învăţătură, spre mustrare, spre îndreptare, spre înţelepţirea cea întru dreptate” (2 Tim. 3,16). Deci, dacă toată Scriptura este insuflată de Dumnezeu, noi credem că ea vorbește și despre ceea ce am amintit mai sus, și care este foarte important pentru viața noastră, adică despre Sfânta și Dumnezeiasca Liturghie. În firescul cotidian al vieții, fiecare om este preocupat și de hrana sa, cea de fiecare zi. Și este firesc să fie așa! Sfânta Liturghie ne pune la îndemână două feluri de mâncare, amândouă argumentate de textul sfânt. Întâi de toate, la Liturghie, în prima parte a ei, numită și „Liturghia cuvântului” ne hrănim cu cuvântul lui Dumnezeu, de aceea insistăm mereu în fața tinerilor noștri, și a preoților noștri, să lectureze cu multă atenție Sfânta Scriptură.